શાસનના ચાર વર્ષમાં ચાર રાજ્યોમાંથી 21 રાજ્યોમાં સત્તા હાંસલ કરવાનું શ્રેય એકમાત્ર નરેન્દ્ર મોદીને જાય છે. 2014માં મોદી દેશના વડાપ્રધાન બન્યા ત્યારે ગુજરાત, મધ્યપ્રદેશ, રાજસ્થાન, મહારાષ્ટ્ર અને પંજાબમાં ભાજપની સત્તા હતી. 2018માં ભારતનો નકશો જ બદલાઇ ચૂક્યો છે. તેમનો કરિશ્મા ગુજરાતમાં હતો પરંતુ હવે આખા દેશમાં છે. ભાજપને વર્ષો સુધી જ્યાં એક પણ ઉમેદવાર મળતો ન હતો તેવા રાજ્યોમાં ભાજપે આજે પગપેસારો કર્યો છે. ભાજપને ત્રિપુરામાં સૌથી મોટી સફળતા મળી છે. આ રાજ્યની માણિક સરકારને પછાડીને ભાજપે બહુમત મેળવ્યો છે. ત્રિપુરામાં સીપીઆઇ(એમ)ના 25 વર્ષ જૂના શાસનને ધ્વંશ કરી દીધું છે. આ માત્ર મોદી કરિશ્મા છે. ભારતમાં ઇન્દિરા ગાંધીનું શાસન હતું ત્યારે પણ દેશના આટલા રાજ્યોમાં કોંગ્રેસનું શાસન ન હતું. હાલ કોંગ્રેસની સરકાર માત્ર ત્રણ રાજ્યો મિઝોરમ, કર્ણાટકા અને પંજાબમાં છે અને મેઘાલયમાં કશ્મકશ ભરી સ્થિતિ છે. મોદી દેશના વડાપ્રધાન બન્યા પછી તેમણે એક પછી એક રાજ્યોની ચૂંટણીમાં તેમનો જાદુ પાથર્યો છે. નોટબંધી અને જીએસટીના કડવા ડોઝ છતાં મોદી એક પછી એક રાજ્યો સર કરતા ગયા છે. લોકસભા 2014ની ચૂંટણીમાં મોદીએ કોંગ્રેસ મુક્ત ઇન્ડિયાનો નારો આપ્યો હતો હવે તે સફળ થતો જણાય છે. મોદીની હાજરીથી ભાજપનો સિતારો બુલંદ છે.